​ຈີນ​ ເຕືອນ​ເຖິງ ການ​ຊັກ​ຊ້າ​ຢ່າງ​ໃຫຍ່ ຂອງ​ຖ້ຽວ​ບິນ​ທີ່​ຈະ​ລົງ​ຈອດ ​ໃນນະຄອນ​ຊຽງ​ໄຮ້ 
ປັກກິ່ງ​​ໄດ້ກ່າວ​​ໃນ​ວັນ​ອາທິດ​ວານ​ນີ້ວ່າ ກາ​ນຝຶກ​​ແອບ​ທາງ​ທະຫານ ​ຈະ​ສົ່ງ​ຜົນ​ກະທົບ​ຕໍ່ ການບິນ ​ຢ່າງ​ໃຫຍ່​ຫຼວງ ຊຶ່ງ​ຈະ​ເລີ້ມ​ຂຶ້ນ​ໃນ​ສັບປະດາ​ນີ້ ໄປ ຈົນ​​ຮອດ​ກາງ​ເດືອນ​ສິງ​ຫາ​ ຄື​ເດືອນໜ້າ​ນີ້.
ລັດຖະບານຈີນໄດ້ເຕືອນວ່າ ຈະມີການຊັກຊ້າຢ່າງໃຫຍ່ຂອງ ຖ້ຽວບິນທີ່ຈະລົງຈອດໃນສະໜາມບິນນາໆຊາດ ທີ່ນະຄອນຊຽງໄຮ້ ແລະອີກສິບກວ່າສະໜາມບິນ ເລີ້ມຕົ້ນໃນວັນອັງຄານ ມື້ອື່ນນີ້ ປັກກິ່ງໄດ້ກ່າວໃນວັນອາທິດວານນີ້ວ່າ ການຝຶກແອບທາງທະຫານ ຈະສົ່ງຜົນກະທົບຕໍ່ ການບິນຢ່າງໃຫຍ່ຫຼວງ ຊຶ່ງຈະເລີ້ມຂຶ້ນໃນ ສັບປະດານີ້ ໄປ ຈົນຮອດກາງເດືອນສິງຫາ ຄືເດືອນໜ້ານີ້ ສື່ຂອງຈີນລາຍງານວ່າ ມີຫຼາຍຮ້ອຍຖ້ຽວບິນຫຼ້າຊ້າ ໃນອາທິດແລ້ວນີ້ ຢູ່ສະໜາມບິນ 2ແຫ່ງຂອງນະຄອນຊຽງໄຮ້: Pudong ແລະ Hong- qiao ຍ້ອນການປະຕິບັດງານທາງທະຫານ ໜັງສືຟິມລາຍວັນ ຊຽງໄຮ້ ເດລີ ລາຍງານ ວ່າມີປະມານ 170 ຖ້ຽວບິນທີ່ ໄດ້ຫຼ້າຊ້າ ສະເພາະແຕ່ວັນພະຫັດແລ້ວນີ້ ມື້ດຽວເທົ່ານັ້ນ ຈີນກ່າວວ່າ ການປະຕິບັດທາງທະຫານເປັນສາເຫດຂອງການຊັກຊ້າຂອງຖ້ຽວບິນ ຈຳນວນບໍ່ເທົ່າໃດຖ້ຽວເທົ່ານັ້ນໃນເດືອນນີ້ ນອກນັ້ນແມ່ນເປັນຍ້ອນອາກາດບໍ່ດີ ກອງທັບຈີນ ແມ່ນຄວມຄຸມສ່ວນໃຫຍ່ຂອງເຂດອາກາດຂອງປະເທດ ຊຶ່ງເຮັດໃຫ້ການ ຫຼ້າຊ້າຂອງຖ້ຽວບິນ ເປັນບັນຫາຢູ່ເລື້ອຍໆ ລັດຖະບານຈີນໄດ້ກ່າວວ່າ ຕົນຈະເປີດເຂດອາກາດໃຫ້ພວກຖ້ຽວບິນພົນລະເຮືອນໃຊ້ຫລາຍຂຶ້ນ ໃນໄລຍະການຝຶກແອບນັ້ນ ເພື່ອຊ່ວຍຜ່ອນຄາຍຄວາມແອອັດທາງອາກາດ